यहां थानाध्यक्षों की नियुक्ति सजा मानी जाती है; 6 महीने से ज्यादा थानेदार टिकते नहीं, एक तो 16 दिन रहे
प्रयागराज का कटरा इलाका। बम फूटा। गोलियां चली। बाहर बैठे लोग घरों में भागे। बम और गोलियां चलाने वाले हथियार लहराते हुए फरार हो गए। पुलिस पहुंची। स्थिति को संभाला और लोगों से कहा कि कर्नलगंज थाने में आकर शिकायत दर्ज करवाइए, हम कार्रवाई करतेFull story of Colonelganj police station of Prayagraj
प्रयागराज का कटरा इलाका। बम फूटा। गोलियां चलीं। बाहर बैठे लोग घरों में भागे। बम और गोलियां चलाने वाले हथियार लहराते हुए फरार हो गए। पुलिस पहुंची। स्थिति को संभाला और लोगों से कहा कि कर्नलगंज थाने में आकर शिकायत दर्ज करवाइए, हम कार्रवाई करते हैं। 24 घंटे बीत गए, लेकिन कोई शिकायत ही लेकर नहीं आया। कर्नलगंज पुलिस के लिए यह पहली बार नहीं था। बल्कि ऐसा कई बार हो चुका है।
कर्नलगंज थाना बेहद रोचक है। यहां थानाध्यक्षों की नियुक्ति सजा मानी जाती है। 6 महीने से ज्यादा यहां थानेदार ठहरते नहीं। एक थानेदार सस्पेंड हुए तो उनसे कहा गया कि माफी मांग लीजिए, यहीं बहाल हो जाएंगे। उन्होंने हाथ जोड़ लिया और कहा कि मुझे सस्पेंड ही रहने दीजिए। यहां कि कहानियां ऐसी हैं, जिन पर आसानी से यकीन करना मुश्किल है। दैनिक भास्कर की टीम थाने गई। थाने से जुड़ी तमाम कहानियां पता चलीं। आइए सब कुछ जानते हैं...
थानेदार रातभर सो लें, इसे उपलब्धि मानते हैं 
आनंद भवन से करीब 300 मीटर दूर कटरा मार्केट के रास्ते पर कर्नलगंज कोतवाली है। शहर के सबसे पुराने थानों में से एक इस थाने में शिकायत और सिफारिश के लिए हमेशा लोग बैठे नजर आते हैं। सिपाही से लेकर थानाध्यक्ष तक सब हमेशा बिजी दिखते हैं। इलाहाबाद यूनिवर्सिटी, ईश्वरशरण डिग्री कॉलेज, प्रयाग स्टेशन, कचहरी, आनंद भवन और छोटा बघाड़ा जैसे भीड़-भाड़ वाले इलाके इस थाने के अंतर्गत आते हैं। थाने में कुल 122 कर्मचारी हैं। 8 चौकियां हैं। 3 महिलाओं सहित 30 एसआई इस वक्त यहां ड्यूटी कर रहे हैं।
करीब 15 लाख की आबादी वाले इस क्षेत्र को मैनेज करना किसी बड़ी चुनौती से निपटने जैसा है। यहां जब भी थाने में जाएंगे, थानाध्यक्ष किसी घटना के सिलसिले में बाहर ही मिलेंगे। दैनिक भास्कर की टीम थाने पहुंची, तो एसएचओ राम मोहन राय तुरंत ही कहीं से आए थे। कुछ देर साथ बैठे, बात की और फिर फोन की घंटी बजी और वह चार सिपाहियों के साथ कचहरी में चल रहे किसी विवाद को सुलझाने निकल गए। वर्क प्रेशर को लेकर हमने पूछा तो एक सिपाही ने कहा, "थानाध्यक्ष रातभर सो लें, यह भी उनके लिए किसी उपलब्धि से कम नहीं।"
6 महीने से ज्यादा यहां थानाध्यक्ष नहीं टिकते
1962 में बने इस थाने में अब तक 81 थानेदार बदले जा चुके हैं। इसमें 45 तो पिछले 22 साल में बदले हैं। साल 2000 के बाद कोई भी ऐसा साल नहीं रहा जब एक से ज्यादा थानेदारों की पोस्टिंग न हुई हो। 2007 में तो ब्रजभान सिंह महज 16 दिन में ही चले गए। इसके बाद सुख सागर शुक्ल थानाध्यक्ष बने, लेकिन 3 महीने में ही वह भी यहां से चले गए। हमने थाने से यह पता करने की कोशिश की कि कितने लोग सस्पेंड हुए और कितने ट्रांसफर होकर गए। हालांकि यह आंकड़ा हमें नहीं मिल पाया।
थाने के ही एक सिपाही नाम न लिखने की शर्त पर बताते हैं, 2020 में अवन कुमार दीक्षित यहां थाना इंचार्ज थे। गाड़ी के एक मामले में उन्हें विभाग ने सस्पेंड कर दिया। बड़े अधिकारियों ने कहा कि आप माफी मांग लीजिए, तो आपका सस्पेंशन रद्द करके फिर से थाने में पोस्टिंग दे दी जाए। अवन सिंह ने अधिकारी के सामने हाथ जोड़ लिया और कहा, "मुझे सस्पेंड ही रहने दीजिए।"
केस लिखवाने 10 लोग आते हैं, रद्द करवाने के लिए 100 लोग 
हेल्प डेस्क पर पहुंचे, तो वहां कॉन्स्टेबल श्वेता मिलीं। हमने थाने के अंदर की चुनौतियों को लेकर बात की। वह कहती हैं, "सबसे बड़ी चुनौती इलाहाबाद यूनिवर्सिटी है। कॉलेज या फिर हॉस्टल में कोई मारपीट हुई, तो 10 लोग आकर यहां शिकायत दर्ज करवाते हैं। दूसरे पक्ष को जानकारी मिलती है, तो वह करीब 100 लोगों के साथ आ जाते हैं। वह कहते हैं कि हमने समझौता कर लिया है, शिकायत रद्द कर दीजिए।"
पास बैठी अलका बताती हैं कि यूनिवर्सिटी में हमेशा कोई न कोई आंदोलन चलता रहता है। आधा थाना तो उसे ही मैनेज करने में लगता है। कई बार विवाद बहुत बढ़ जाता है। 6 महीने पहले वहां प्रदर्शन इतना बढ़ गया कि पुलिस को लाठीचार्ज करना पड़ा। लेकिन यह फैसला भी स्थानीय लेवल पर नहीं लिया गया। बड़े अधिकारियों से बात हुई, तब ऐसा किया गया। हमने कारण पूछा तो जवाब मिला, बाकी जगहों पर भीड़ नियंत्रित करने के लिए लाठीचार्ज करना आसान है। लेकिन यहां ऐसा नहीं कर सकते, क्योंकि यहां सभी मिलकर थाना घेर लेते हैं।
छात्र नेता हुंकार भरता है, तो पुलिस ही नहीं सीएम भी डिस्टर्ब होता है
कर्नलगंज थाने के बाद हम इलाहाबाद यूनिवर्सिटी गए। छात्र संघ की मांग को लेकर यहां अभी भी आंदोलन जारी है। हमें वहां NSUI के जिलाध्यक्ष अमित द्विवेदी मिले। हमने पूछा कि कर्नलगंज थाना छात्र नेताओं से बहुत परेशान है। अमित कहते हैं, "इलाहाबाद यूनिवर्सिटी का छात्र नेता मतलब यूपी का भावी मुख्यमंत्री। जब छात्र नेता हुंकार भरता है, तो सिर्फ कर्नलगंज थाने की ही नहीं बल्कि यूपी के मुख्यमंत्री तक डिस्टर्ब होते हैं।"
अमित कहते हैं, यूनिवर्सिटी के हर आंदोलन में कर्नलगंज पुलिस ही आगे नजर आती है। कोई भी आंदोलन होता है, वह छात्र नेताओं पर आपराधिक मुकदमे दर्ज करके उन्हें कर्नलगंज थाने में बंद कर देते हैं। अब चूंकि थाना यूनिवर्सिटी के पास ही है। इसलिए तमाम छात्र थाने का घेराव करने पहुंच जाते हैं। इससे कर्नलगंज पुलिस ने प्रशासन से साफ कह दिया कि या तो हमें फोर्स दीजिए या फिर छात्र नेताओं को कहीं और रखने की व्यवस्था करिए। प्रशासन ने उसके बाद छात्र नेताओं को कैंट थाना भेजा, वहां भी वही हालात। इसके बाद सिविल लाइंस, लेकिन इसके बाद भी थाने का घेराव बंद नहीं हुआ। हर बार छात्र अपने नेताओं को छुड़ा लाते थे।
अमित आगे बताते हैं कि अब हम लोगों को प्रशासन पुलिस लाइन में रखने लगा है। वहां उनके पास पर्याप्त फोर्स होती है। नए-नए सिपाही बने लोगों के लिए छात्र नेता ट्रेनिंग का विषय होते हैं।
घटना 1ः रात में इनामी बदमाश पकड़ा..सुबह छोड़ा..किरकिरी हुई तो फिर पकड़ा 
चार महीने पहले 12 मार्च को हॉलैंड हॉस्टल के सामने कुछ लोग शराब पी रहे थे। पुलिस पहुंची और सभी चारों को उठाकर थाने ले आई। इसमें 25 हजार का इनामी आलोक परिहार भी शामिल था। रात में पूछताछ हुई, सुबह बिना किसी कार्रवाई के सभी को छोड़ दिया। आलोक को छोड़ने की बात पता चली, तो हड़कंप मच गया। बड़े अफसरों ने एसीपी कर्नलगंज राजेश यादव को जांच सौंपी। पता चला कि उसे छोड़ने में थाने के ही एक सिपाही और हेड मुहर्रिर की भूमिका रही। अगले दिन छापेमारी करके आलोक को गिरफ्तार कर लिया गया।
आलोक ने दो साल पहले सलोरी इलाके में लॉज मालिक दुर्गेश कुमार शुक्ला के घर के बाहर बमबाजी की। फायरिंग करते हुए भाग गया था। लगातार फरार होने के चलते उसके ऊपर प्रशासन ने 25 हजार रुपए का इनाम घोषित किया था।
घटना 2ः थाने के अंदर ही मारपीट 
करीब डेढ़ साल पहले कचहरी में मारपीट हो गई। एक पक्ष कर्नलगंज थाने पहुंच गया। जैसे ही दूसरे पक्ष को जानकारी मिली, वह भी पहुंच गया। वहां अचानक मारपीट शुरू हो गई। एक-दूसरे को लोग जमकर पीटते रहे। लड़ाई करने वाले ज्यादातर काला कोट पहने हुए थे। पुलिस ने पहले बीच-बचाव किया। लेकिन जब मामला ज्यादा बढ़ गया, तो वह भी पीछे हट गई। कुछ देर बाद मामला शांत हुआ, तो एक व्यक्ति को थाने के अंदर बंद किया गया।
आत्महत्या की बढ़ती घटनाएं सबसे ज्यादा चिंताजनक
कटरा, छोटा बघाड़ा, प्रयाग, अल्लापुर वो इलाके हैं जहां लाखों प्रतियोगी छात्र रहते हैं। यहां हर महीने 5 से ज्यादा आत्महत्या के मामले सामने आते हैं। वजह हर बार परीक्षा में फेल, परीक्षा का न होना रही है। थानेदार राम मोहन राय कहते हैं, "कई बार हम छात्रों के प्रोग्राम में जाते हैं तो छात्रों को समझाते हैं कि सफलता-असफलता जीवन का हिस्सा है। खुद को खत्म कर लेना कहीं से भी इसका उपचार नहीं है।" वह आगे कहते हैं कि आत्महत्या को रोकने के लिए प्रचार की जरूरत है। हमारे पास सीमित अधिकार है। हम लोगों को सिर्फ समझा सकते हैं।
छात्र के वेश में उपद्रवियों से खतरा 
थाने के लिए सबसे बड़ी चुनौती फर्जी छात्र नेता हैं। हॉस्टलों में हुड़दंग हो या फिर किसी चौराहे पर मारपीट, पुलिस हर मामले में जल्दी पहुंच जाती है। लेकिन वह हंगामा करने वालों को गिरफ्तार नहीं कर पाती। इसकी वजह यह है कि आरोपी खुद को छात्र नेता बता देते हैं। किसी रसूखदार से संबंधित पुलिस अधिकारी को फोन करवा देते हैं। इसी तरह कोई आंदोलन हो रहा होता है, तो यही कथित छात्र नेता वहां का माहौल ऐसा कर देते हैं कि उपद्रव शुरू हो जाता है।
हमेशा VIP ड्यूटी की वजह से आराम नहीं 
बड़े संस्थान और कचहरी होने के चलते यहां हमेशा VIP मूवमेंट होता रहता है। बड़े नेताओं के पीछे आधा थाना लगा दिया जाता है। कई बार कचहरी में बड़े अपराधियों की पेशी पर भी ऐसा ही हाल होता है। कुल मिलाकर यहां तैनात सिपाहियों को आराम नहीं है। यही कारण है कि यहां 4-5 महीने में ही थानेदार बीमार हो जाते हैं और फिर 6 महीने में वह ट्रांसफर ले लेते हैं।
फिलहाल कर्नलगंज थाना साफ-सुथरा है। ऑफिस चमक रहे हैं। लेकिन सिपाहियों पर प्रेशर…वह तो इतना है कि वही जानते हैं।
ये तो थी कर्नलगंज थाने की पूरी कहानी। नीचे कुछ और स्पेशल रिपोर्ट्स के लिंक हैं, आप पढ़ सकते हैं...
"दोपहर के 1 बजे रहे थे। रुक-रुककर बारिश हो रही थी। सुबह-सुबह घर में लड़कर पति और देवर थाने चले गए, लेकिन दोपहर तक नहीं लौटे। उनकी चिंता में दिल बैठा जा रहा था। इंतजार करते-करते आधा दिन बीत गया तो मैं अपनी देवरानी और पड़ोस की 3 महिलाओं को लेकर थाने पहुंची। वहां देखा कि बड़े दरोगा उनको और देवर जी को कुर्सी के पास बिठाए हुए थे। दोनों डरे हुए थे, मानो उन्हें मारा गया हो।" पढ़ें पूरी कहानी...
कौशांबी का पिपरी थाना। एक महिला सिपाही ने पिता से कहा- अपनी बेटी को घर ले जाओगे? पिता ने भरे मन से जवाब दिया- इसने अपनी ही मां को मार दिया, इसे ले जाकर क्या करूंगा? बेटी ने पिता को देखा। पिता ने बेटी को देखा। यह शायद आखिरी मुलाकात हो। पिता ने साइकिल उठाई और घर निकल गए। यहां एक तांत्रिक ने तंत्र-मंत्र के जरिए इलाज किया। उसके बदले पैसे मांगे फिर जिसका इलाज किया, उसकी पत्नी के शारीरिक संबंध बनाए।पढ़ें पूरी कहानी...
प्रयागराज के पड़ोस का जिला कौशांबी। बात साल 2018 की है। यहां एक आम सा लड़का राहुल सहमी आंखें लिए स्टेज पर खड़ा था। उस लड़के को लड़कियों की तरह सजना संवरना बचपन से पसंद था। दिखने में तो वह एकदम लड़के जैसा था, लेकिन अंदर से पूरी लड़की। स्टेज पर लाइटें जल गईं। सामने भीड़ लग गई। कुछ वक्त बाद गाना शुरू होता है, “रब जो चाहे वही तो होना है, आदमी खिलौना है।” राहुल ने डांस करना शुरू किया। पढ़ें पूरी कहानी...